b'\n_START_ARTICLE_\nLjubljanska kultura\n_START_PARAGRAPH_\nLjubljanska kultura je kultura ranoga bron\xc4\x8danoga doba prepoznata na sojeni\xc4\x8dkim naseljima Ljubljanskoga barja (Ig II., Prevalje, Kamnik). Rasprostirala se u kontinentalnoj Sloveniji i du\xc5\xbe isto\xc4\x8dne jadranske obale sve do Albanije. Nastala je vjerojatno su\xc5\xbeivotom kasne vu\xc4\x8dedolske kulture (tzv. slovenski tip) i kulture zvonolikih vr\xc4\x8deva te uz utjecaje kulture kuglastih amfora. Osim sojeni\xc4\x8dkih naselja na Ljubljanskom barju istra\xc5\xbeeno je gradinsko naselje u Vinomeru, dok nalazi na jadranskoj obali uglavnom potje\xc4\x8du iz povremenih \xc5\xa1piljskih boravi\xc5\xa1ta. Osnova gospodarstva bili su lov i sto\xc4\x8darstvo te kovinarstvo. O tome svjedo\xc4\x8de kalupi za lijevanje bron\xc4\x8danih predmeta, bode\xc5\xbei, trapezne sjekire, \xc5\xa1ila, igle, narukvice s uvijenim krajevima. Me\xc4\x91u kerami\xc4\x8dkim posudama prevladavaju lonci i amfore kuglasta tijela s cilindri\xc4\x8dnim ili lijevkastim vratom, zdjelice na nozi, bikoni\xc4\x8dne zdjele. Ukrasni motivi snopova vodoravnih i vertikalnih crta te koso iscrtkanih trokuta izra\xc4\x91eni su nazubljenim kota\xc4\x8di\xc4\x87em.'